Pretoria se eie ‘baken van hoop’Die kruis van hoop is onlangs opgerig en is ses verdiepings hoog (Foto: Nichelle Steyn) Deur Nichelle Steyn Motoriste op die N1 in Centurion van beide rigtings word deesdae met ’n massiewe baken van hoop begroet. Dié baken is in die vorm van ŉ verligte kruis van 18 meter hoog wat deur weldoeners op Afrimat se gronde opgerig is. Dit pryk op ’n heuwel naby die Bothalaan-afrit. Die kruis is Vrydag amptelik tydens ’n seremonie onthul. Talle geestelike leiers van verskeie kerke en denominasies het in eenheid om die kruis saamgekom. Warren Brosnihan, voormalige Springbok-rugbyspeler, het die seremonie gelei. “Die doel van die kruis is om aan inwoners wat sonder hoop is, weer nuwe hoop te gee. Dit is ’n simbool van wat Jesus vir ons aan die kruis gedoen het,” het hy gesê. Raadslid Gert Visser is deur Solly Msimanga, burgemeester van Tshwane, afgevaardig om die metroraad te verteenwoordig en was die eerste een om ’n sogenaamde Stad van liefde en eenheid–verklaring, gebaseer op Psalm 133, saam met die geestelike leiers te onderteken. Die verklaring lui dat Pretoria voortaan bekend sal wees as ’n stad van hoop, broederliefde en eenheid. “Ons wil bekend wees as die stad waar inwoners empatie met mekaar het, en mekaar bystaan,” het Brosnihan bygevoeg. “Ek sien in my geestesoog motoriste wat moedeloos van die werk af kom, of selfs van ’n laataand kuier, en ek hoop dat die kruis dan vir hulle ’n baken van hoop sal wees.” Visser het gesê dis ’n voorreg om deel te wees van só ’n gebeurtenis. “Dit is ŉ veldtog wat alle inwoners van die stad met oorgawe kan ondersteun.” Carolle Watson, ’n plaaslike gebedsleier, het die mense in gebed gelei. “Ons is oorwinnaars oor ons omstandighede in God,” het sy verklaar. Sy glo dat wat vandag in Pretoria gebeur het, as ’n voorbeeld vir die res van die land dien. Louis Loubser, besturende direkteur van Afrimat, het gesê hulle het eers twee vlae opgerig wat nou langs die kruis wapper. Die een vlag is Afrimat sŉ en die ander is die landsvlag. “’n Vlag herinner ons aan die verlede, maar is ook ’n simbool van waarheen ons op pad is.” Hy het dadelik ingestem toe Daryl Hardy, ’n gemeenskapsweldoener, met die voorstel van die kruis kom. “Ek kon nie aan ’n beter manier dink om weer hoop in ons gemeenskap terug te ploeg nie en dit is vir ons ’n groot voorreg om deel te kon wees van die projek.”